Diari Oficial de la Generalitat Valenciana


Sumari del DOGV 4468, del 27-03-2003 (2003/2854)

RESOLUCIÓ de 6 de març de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de cooperació entre el Centre d'Investigacions Sociològiques (CIS) i la Generalitat Valenciana, per a la realització d'un estudi d'investigació sociològica sobre Estudi sociològic sobre la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4468

Data del DOGV
:   27-03-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/2854


Data del document
:   06-03-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * administració central
    * anàlisi sociològica
    * sociologia
    * cooperació administrativa

RESOLUCIÓ de 6 de març de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de cooperació entre el Centre d'Investigacions Sociològiques (CIS) i la Generalitat Valenciana, per a la realització d'un estudi d'investigació sociològica sobre Estudi sociològic sobre la Comunitat Valenciana. [2003/X2854]
  
Subscrit, després de la tramitació prèvia reglamentària, entre el Centre d'Investigacions Sociològiques (CIS) i la Generalitat Valenciana, el 7 de gener de 2003, un Conveni de cooperació per a la realització d'un estudi d'investigació sociològica sobre Estudi sociològic sobre la Comunitat Valenciana, i en compliment del que estableix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0147/2003, i que figura com a annex d'aquesta resolució.
  
València, 6 de març de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de cooperació entre el Centre d'Investigacions Sociològiques (CIS) i la Generalitat Valenciana, per a la realització d'un estudi d'investigació sociològica sobre Estudi sociològic sobre la Comunitat Valenciana.
  
València, 7 de gener de 2003
  
REUNITS
  
D'una part, el senyor José Joaquín Ripoll Serrano, vicepresident del Govern Valencià, en representació de la Generalitat Valenciana, especialment facultat per a este acte pel seu acord de data 17 de desembre de 2002.
  
D'altra part, el senyor Ricardo Montoro Romero, president del Centre d'Investigacions Sociològiques, amb CIF V-2818556-V, segons el nomenament conferit pel Reial Decret 957/2000 de 26 de maig, i en virtut de les facultats que li atorga la Llei 39/1995, de 19 de desembre.
  
Ambdues parts reconeixen mútuament la capacitat i competència, per a formalitzar el present conveni de cooperació i
  
EXPOSEN
  
I) Que, amb data 6 d'abril de 1984, es va firmar un Conveni Marc de Cooperació entre el Consell de la Generalitat Valenciana i el Centre d'Investigacions Sociològiques, per a la realització d'estudis sociològics i sondeigs d'opinió pública en l'àmbit territorial de la Comunitat Valenciana.
  
II) Que la finalitat del present conveni és portar a la pràctica la col·laboració entre ambdues institucions i, en conseqüència, substituir i actualitzar el conveni de 6 d'abril de 1984, amb l'objecte d'adequar el seu contingut a les circumstàncies vigents.
  
III) Que este conveni de cooperació ha estat autoritzat prèviament, per acord de la Comissió Delegada del Govern per a Política Autonòmica de 16 de desembre de 1993, de conformitat amb les normes establides en els acords de Consell de Ministres de 2 de març de 1990 i 8 de juliol de 1998, sobre convenis de col·laboració entre l'administració de l'Estat i les comunitats autònomes.
  
IV) Que el conveni s'ajusta al que disposa l'article 8 de la Llei 39/1995, de 19 de desembre.
  
V) Que el present conveni s'instrumenta en virtut del que establix l'article 3.1. c) de la Llei de Contractes de les Administracions Públiques.
  
VI) Que el Centre d'Investigacions Sociològiques (CIS), té la infrastructura necessària, per a garantir la realització d'un estudi d'investigació d'este tipus, amb les garanties tècniques i metodòlogiques adequades.
  
En conseqüència, les parts formalitzen el present conveni d'acord amb les següents,
  
ESTIPULACIONS
  
Primera. L'objecte del present conveni és establir les condicions de col·laboració entre el Centre d'Investigacions Sociològiques i la Presidència de la Generalitat Valenciana, per a la realització d'un estudi d'opinió, sobre la base d'un nombre d'entrevistes suficient per a garantir una fiabilitat del 95'5%, distribuïdes territorialment en les províncies de la Comunitat Valenciana, i referides al grau de coneixement i valoració de les institucions autonòmiques valencianes, el seu govern i política, així com les aspiracions, expectatives i orientacions dels ciutadans de la Comunitat Valenciana.
  
Es titularà Estudi Sociològic sobre la Comunitat Valenciana.
  
El treball es realitzarà durant el primer semestre de l'any en curs, i haurà d'estar acabat i lliurat abans que acabe el semestre.
  
Segona. Els treballs de preparació i elaboració dels qüestionaris, així com l'establiment dels criteris de selecció de mostres, seran realitzats conjuntament per tècnics del Centre d'Investigacions Sociològiques i l'equip tècnic que designe la Subsecretaria de Planificació i Estudis de la Presidència de la Generalitat Valenciana.
  
Tercera. Seran tasques específiques del Centre d'Investigacions Sociològiques: el disseny dels treballs de camp; la realització i supervisió dels treballs de camp; la depuració dels qüestionaris (manual i automàtica); la gravació de la informació, control d'errors, normes per al seu llistat i anàlisi de consistència; les tabulacions de resultats; i la preparació de la cinta magnètica i edició de taules de resultats, segons pla d'explotació proposat per la Generalitat Valenciana.
  
Quarta. Per a orientar la investigació sociològica, el Centre d'Investigacions Sociològiques podrà demanar a la comunitat autònoma un resum de premsa que incloga una relació significativa de les notícies, fets o opinions que acaparen l'atenció dels mitjans de comunicació social i que afecten específicament la dita comunitat autònoma.
  
Cinquena. El preu màxim total convenient per a la realització de l'estudi, és de 39.750 euros.
  
El preu de l'estudi comprendrà únicament les remuneracions del personal que realitze el treball, les despeses informàtiques, els impostos i altres despeses, que si és procedent, haguera de realitzar el CIS, amb ocasió de l'execució del treball d'investigació objecte del conveni.
  
Sisena. Per a finançar les despeses derivades de l'execució de les activitats a desenvolupar en el marc del present conveni, la Presidència té habilitat en el capítol II, del programa 112.30, crèdit suficient en la Llei de Pressupostos de la Generalitat Valenciana per a 2003.
  
La Presidència acreditarà haver retingut en els seus pressupostos la quantitat consignada en l'estipulació cinquena.
  
Setena. Acabat l'estudi, el Centre d'Investigacions Sociològiques entregarà:
  
a) Les taules amb l'anàlisi estadística del treball, que inclouran l'encreuament de totes les preguntes del qüestionari amb les variables de control. S'entregarà, així mateix, el suport informàtic corresponent.
  
b) La fitxa tècnica de l'enquesta en què, en tot cas, s'inclourà la data de realització del treball de camp, el nombre d'entrevistes realitzades i les localitats en què es van efectuar.
  
Vuitena. Lliurat i rebut el treball, previ certificat de conformitat de la Subsecretaria de Planificació i Estudis de la Presidència de la Generalitat Valenciana, el Centre d'Investigacions Sociològiques presentarà un compte certificat del mateix a la Presidència de la Generalitat Valenciana, que procedirà a l'ingrés, per mitjà de transferència bancària al compte corrent 7973-4529-0567-8 del Banc Bilbao'Biscaia, c/ Alcalá, 16 de Madrid.
  
Novena. L'estudi sociològic objecte del present conveni serà propietat de la Generalitat Valenciana, i quedarà una còpia del mateix dipositada en el Banc de Dades del Centre d'Investigacions Sociològiques, en les condicions establides en l'article 10.4 del Real Decret 1.214/1997, de 18 de juliol, d'Organització del Centre d'Investigacions Sociològiques.
  
Deu. El present conveni entrarà en vigor i tindrà plens efectes a partir del dia de la seua firma, fixant-se la seua duració fins al 31 de desembre de 2003.
  
Onze. Ambdues parts es comprometen a resoldre de mutu acord les incidències que pogueren sobrevindre en l'aplicació del present conveni relatives a la interpretació, resolució i efectes del mateix.
  
L'incompliment per alguna de les parts de les obligacions que assumix en virtut del present conveni, facultarà a l'altra per a donar per resolt el mateix, sense perjuí de les responsabilitats i indemnitzacions que esdevinguen.
  
I per a la deguda constància de tot el que s'ha acordat, es firma el present conveni de cooperació, en duplicat exemplar, al lloc i en la data adés indicats.
  
La Generalitat Valenciana,
  
JOSÉ JOAQUÍN RIPOLL SERRANO
  
El Centre d'Investigacions Sociològiques,
  
RICARDO MONTORO ROMERO